贈沈文伯
作者：王質
朝代：宋

paragraphs: 沈公頂踵皆詩書，如大國楚吞江湖。
平生瓊瑰三萬斛，化作木鐵來侵膚。
霜臺柏葉夜驚耳，大庾梅香春染裾。
世間萬法等一觀，寧知憂患非歡娛。
三賢堂上一杯酒，風流未減承明廬。
兩星熒煌燿南海，化州老沈儋州蘇。
知公久閑談笑口，忍啄三尺不敢吁。
孟公故是大度士，豈受譾譾繁文拘。
一朝青天返白日，冰山轉眼成空虛。
秋鷹下鞲馬脫轡，逸氣凜凜橫天衢。
蠻烟不折壯士節，詩卷已作牛腰粗。
貝宮瑶胎貫月魄，仙掌露華沈玉壺。
酒酣妙語一咀嚼，舌根沆瀣如醍醐。
歸來清夢渺江海，波濤一葉凌菰蒲。
十年故紙倦翻覆，見此喜氣生眉鬚。
何當杖履奉君子，看公快掃青松腴。